Na majstrovstvách Slovenska žiakov a žiačok v Sučanoch potvrdila uplynulý víkend svoj veľký športový talent Dominika Ulrichová, ktorá po minuloročnom 2. mieste, vybojovala na ťažkých dráhach v Sučanoch 1. miesto a titul Majsterky Slovenska pre rok 2006 výborným výkonom 503 zvalených kolov. Týmto výkonom by bola zvíťazila i medzi chlapcami. Ďalšie trstenské žiačky sa umiestnili nasledovne: Lenka Butkovičová na 5. mieste, Pavlína Bukaiová bola šiesta a Julia Dindová skončila na 10. pozícii.
Suverenitu trstenských žiackych kolkov potvrdila aj súťaž trojčlenných družstiev. Družstvo ŠKK Trstená v zložení Dominika Ulrichová, Pavlína Bukaiová a Martin Koleják suverénne zvíťazilo a stalo sa Majstrom Slovenska za rok 2006 výkonom 1411 zvalených kolov. Ďalšie družstvá Trstenej obsadili 5. a 6. miesto.
Očakávania trénera nenaplnili v súťaži jednotlivcov len žiaci, ktorí sa z 33-členného štartového poľa nedokázali kvalifikovať do 12-členného finále.